钦定古今图书集成/理学汇编/文学典/第062卷 > 邓恂美
## 钦定古今图书集成/理学汇编/文学典/第062卷 > 邓恂美

按《广东通志》：“恂美，连州人。有敏才，工诗赋。时湖南宋
昂号博学，一时士无当意者，独逊恂美。天福中，与孟
宾于并为李若虚荐，入洛阳，擢进士第。后还家，为湖
南节度使周行逢所留，置幕下。恂美性迂僻，同事者
多不喜。行逢礼遇渐薄，虽处府僚，不免空乏。同年王
溥入相，闻恂美不得志，寄之诗曰：‘彩衣我已登黄阁，
白社君犹窘故庐’。”自是行逢稍优给之。未几，翰林学
士李昉以使至，亦恂美同年也。召见传舍，不觉悲泣，
因与唱和，款论竟日。行逢疑其泄己阴事，黜为场官，
复遣人诈为贼，突入官署杀之，闻者痛惜。行逢猜忌
鸷酷，群下多以谮死。及杀恂美，士论益不与。后李昉
再至，徒步百里，访恂美墓，为诗哭之，世多其友谊。